ऐसी प्रचण्ड धूप में यह यहां पर खड़ी क्यों हो गई?- अधेड़ व्यक्ति ने सोचा- छोड़ो। यह तो दुनिया है, होगा उसे कोई काम। वह अधेड़ व्यक्ति कमरे में चला गया। पर्याप्त समय व्यतीत होने पर अपनी जिज्ञासा शांत करने के लिए वह फिर कमरे से बाहर निकला। वह वृद्धा झाड़ी पर एक पांव रखे, कमर झुकाए अभी तक वहीं खड़ी थी और जिधर वह हरी कार सरसराती हुई आगे निकल गई थी, उधर ही टकटकी लगाए चश्मे से देख रही थी। अंधियाते प्रकाश के अथाह सागर की चकाचौंध में वह शायद भली प्रकार देख नहीं पा रही है इसलिए अपने दुपट्टे का छाता माथे पर तानकर वह देखने का प्रयास कर रही है।